EMPD slaan die sweep op paaieBeamptes van die Ekurhuleni-metropolisie besig met ŉ padblokkade. Foto: EMPD Die Ekurhuleni Metropolisie (EMPD) toon geen genade om wetteloosheid op die Oos-Randse paaie hok te slaan nie en het vandeesweek reeds 13 motoriste weens verskeie oortredings in hegtenis geneem. Hoofsupt. Wilfred M Kgasago, woordvoerder van die EMPD, sê drie spoedvrate is Woensdag tussen 06:00 en 08:00 op die lughawepad tussen Burns- en Rangeview-weg in hegtenis geneem nadat hulle die spoedgrens van 80 km/h oorskry het. “Twee mansbestuurders, onderskeidelik 23 en 33 jaar oud, kon geen redes gee hoekom hulle teen 118 km/h en 120 km/h gejaag het nie. Die derde jaagduiwel, ŉ 35-jarige vrou in ŉ Land Rover-sportnutsvoertuig, is gevang waar sy 119 km/h ry en het aangevoer sy is laat vir ŉ ontbytvergadering,” sê Kgasago. Al drie motoriste is in hegtenis geneem en by die Brakpan-polisiestasie aangehou op aanklagte van roekelose en nalatige bestuur. Hulle is later op waarskuwing vrygelaat en moet binnekort in die Brakpan-landdroshof verskyn. Dit was egter nie die enigste spoedoortreders wat deur die EMPD vasgetrek is nie. Dinsdag het metropolisiebeamptes van die EMPD-spoedeenheid motoriste se spoed op Putfonteinweg tussen Van Rhyn- en Noordweg gemonitor. Die spoedsone hier is 60 km/h. Beamptes van die Ekurhuleni-metropolisie besig met ŉ padblokkade. Foto: EMPD Altesaam sewe mans is in hegtenis geneem wat teen ŉ spoed van tussen 96 km/h en 134 km/h gejaag het. “Hulle het almal beweer hulle is laat vir werk of moet jaag om kollegas op te laai,” sê Kgasago. Al sewe motoriste is in die Crystal Park-polisieselle toegesluit. Hulle sal binnekort in die Benoni-landdroshof verskyn. Kgasago sê dit is nie net spoedoortreders wat vandeesweek deur die volle mag van die gereg in die gesig gestaar is nie. Die EMPD het Dinsdag ŉ padblokkade op Snakeweg opgestel waar drie motoriste weens uitstaande lasbriewe in hegtenis geneem is. “Altesaam 204 voertuie is by hierdie padblokkade voorgekeer. Altesaam 19 bestuurders het uitstaande lasbriewe teen hulle gehad. Sestien van hulle kon die boete en die minagting van die hof-boete op die plek betaal, terwyl drie ander agter tralies opgeëindig het,” sê Kgasago. Nog 29 motoriste moes op die plek uitstaande boetes teen hulle betaal. Altesaam R22 800 se boetes is binne drie uur by die padblokkade betaal.